**NERINGOS SAVIVALDYBĖS TARYBOS KOMISIJA**

**NERINGOS SAVIVALDYBĖS TARYBOS VEIKLOS REGLAMENTUI**

**RENGTI IR KEISTI**

**POSĖDŽIO PROTOKOLAS**

2023-06-19 Nr. V26-55

Neringa

Posėdis įvyko 10.00 val. – 11.50 val.

Posėdžio pirmininkas – Vaidas Venckus, Neringos savivaldybės tarybos narys, Neringos savivaldybės tarybos komisijos Neringos savivaldybės tarybos veiklos reglamentui rengti ir keisti pirmininkas.

Posėdžio sekretorė – Ignė Kriščiūnaitė, Neringos savivaldybės tarybos posėdžių sekretorė.

Dalyvavo Komisijos nariai: Neringos savivaldybės tarybos narė Aušra Mikalauskienė, Neringos savivaldybės tarybos narė Sandra Berletaitė, Neringos savivaldybės tarybos narė Ieva Venslauskienė, Neringos savivaldybės tarybos narys Arūnas Burkšas, Neringos savivaldybės tarybos posėdžių sekretorė Ignė Kriščiūnaitė, Neringos savivaldybės administracijos Teisės skyriaus vedėja Viktorija Budvytytė-Bedalienė.

Tai pat dalyvavo: Neringos savivaldybės Buhalterinės apskaitos skyriaus vedėja Irmina Gedgaudienė.

**DARBOTVARKĖ.** Dėl Neringos savivaldybės tarybos veiklos reglamento pakeitimų.

Posėdžio pirmininkas Vaidas Venckus pristatė Neringos savivaldybės tarybos komisijos Neringos savivaldybės tarybos veiklos reglamentui rengti ir keisti (toliau – Komisijos)posėdžio darbotvarkę. Posėdžio darbotvarkei bendru Komisijos narių sutarimu pritarta.

**1. SVARSTYTA. Dėl Neringos savivaldybės tarybos veiklos reglamento pakeitimų.**

Posėdžio pirmininkas informavo, kad Neringos savivaldybės tarybos veiklos reglamentas (toliau – Reglamentas) turi atitikti Lietuvos Respublikos Vietos savivaldos įstatymo (toliau – Įstatymas) pakeitimus. Atsižvelgiant į tai, kad Lietuvos Respublikos Seimas pritarė Įstatymo Nr. I-533 9, 12 ir 25 straipsnių pakeitimo įstatymo projektui Nr. XIVP-2803 (*pridedama*), siūloma atlikti atitinkamus Reglamento pakeitimus.

Pažymėta, kad Įstatymo pakeitimo projekte 4 straipsnio 2 punkte nustatyta, kad Savivaldybių tarybos iki 2023 m. birželio 30 d. priima šio įstatymo įgyvendinamuosius teisės aktus.

**1.1. Diskutuota dėl Reglamento 7.2.8 papunkčio pakeitimo.**

Bendru Komisijos narių sutarimu nutarta iš Reglamento 7.2.8 papunkčio išbraukti frazę *„technines priemones“* ir papunktį išdėstyti taip: *„7.2.8. gauti iš Savivaldybės administracijos darbo vietą posėdžiui ir pagalbą Tarybos nario įgaliojimams vykdyti;“.*

**1.2. Diskutuota dėl Reglamento 7.5 papunkčio pakeitimo.**

Atsižvelgiant į praktinius aspektus, t. y. komandiruotės bei jos laiko įforminimo būtinybę savivaldybės administracijoje, bendru Komisijos narių sutarimu nutarta į Reglamento 7.5 papunktį įtraukti formuluotę „*7.5. Tarybos nariai išvykdami į Reglamento 7.3 ir 7.4 papunkčiuose nurodytas komandiruotes ne vėliau kaip prieš 1 darbo dieną iki komandiruotes pradžios Sekretoriui raštu pateikia duomenis apie komandiruotę (tikslas (programa), vieta, trukmė, tarnybinio transporto ir vairuotojo poreikis).“* ir papunktį išdėstyti taip:

*„7.5. Tarybos nariai išvykdami į Reglamento 7.3 ir 7.4 papunkčiuose nurodytas komandiruotes ne vėliau kaip prieš 1 darbo dieną iki komandiruotes pradžios Sekretoriui raštu pateikia duomenis apie komandiruotę (tikslas (programa), vieta, trukmė, tarnybinio transporto ir vairuotojo poreikis).*

*Reglamento 7.3 ir 7.4 papunkčiuose nurodytais atvejais pateisinantys dokumentai turi būti pateikiami Savivaldybės administracijos Buhalterinės apskaitos skyriui.“*

Komisija svarstė dėl Tarybos narių vykimo į komandiruotes tvarkos optimizavimo, nes pagal dabar galiojančias Įstatymo nuostatas dėl kiekvienos Tarybos nario komandiruotės reikalingas Tarybos pritarimas (sprendimas arba protokolinis nutarimas). Meras Darius Jasaitis pasiūlė sudaryti Tarybos narių grupė atsakingą už komandiruotes, bet ir šiuo atveju kiltų prieštaravimas Įstatymui.

Komisijos pirmininkas Vaidas Venckus pasiūlė Tarybos sprendime nurodyti, kad Tarybos sprendimu sudaromos nuolatinės komisijos (Etikos, Antikorupcijos ir kt.) nariai įgaliojami atstovauti savivaldybę už savivaldybės ribų Lietuvos teritorijoje bei su komisijos sprendimu supažindinti savivaldybės administracijos teisės aktų projektų rengėjus.

Komisijos nariai sutiko su tuo kad, Tarybos nario komandiruotė užsienyje turėtų būti įforminama atskiru Tarybos pritarimu (sprendimu arba protokolinius nutarimu).

**1.3. Diskutuota dėl Reglamento nuostatų papildymo 7.6 papunkčiu.**

Bendru Komisijos narių sutarimu nutarta Reglamentą papildyti 7.6 papunkčiu ir išdėstyti jį taip:*„7.6. Tarybos nariui netaikomos Lietuvos Respublikos darbo kodekso nuostatos, išskyrus nuostatas, reglamentuojančias žalos atlyginimą ir darbuotojų saugą ir sveikatą“.*

**1.4. Diskutuota dėl Reglamento 10 punkto „Tarybos nario atlyginimas“ papunkčių pakeitimo.**

Bendru Komisijos narių sutarimu nutarta pakeisti Reglamento 10 punktą ir išdėstyti jį taip:

*„10.1. Tarybos nariams už darbą atliekant Tarybos nario pareigas yra atlyginama (apmokama). Tarybos nariams nustatomas 20 procentų tos savivaldybės, kurios tarybos narys jis yra, mero darbo užmokesčio dydžio atlyginimas; Tarybos opozicijos lyderiui ir Tarybos komitetų ir nuolatinių komisijų pirmininkams nustatomas 20 procentų didesnio dydžio savivaldybės tarybos narių atlyginimas; Tarybos komitetų ir nuolatinių komisijų pirmininkų pavaduotojams nustatomas 10 procentų didesnio dydžio savivaldybės tarybos narių atlyginimas. Jeigu Tarybos narys vienu metu eina kelias pareigas, jam mokamas tas Tarybos nario atlyginimas, kurio nustatytas dydis yra didesnis. Tarybos narys turi teisę atsisakyti šio atlyginimo, Reglamento 10.2 papunktyje nustatyta tvarka pateikdamas prašymą dėl Tarybos nario pareigų atlikimo neatlygintinai (tai yra visuomeniniais pagrindais). Tokį prašymą pateikusiam Tarybos nariui šiame papunktyje nurodytas atlyginimas neskaičiuojamas ir nemokamas, taip pat neskaičiuojami ir nemokami teisės aktų nustatyti privalomi mokėti mokesčiai, valstybinio socialinio draudimo ir privalomojo sveikatos draudimo įmokos.*

*10.2. Tarybos narys turi teisę atsisakyti atlyginimo, raštu pateikdamas laisvos formos prašymą Sekretoriui dėl Tarybos nario pareigų atlikimo neatlygintinai (visuomeniniais pagrindais). Tokiu atveju atlyginimas neskaičiuojamas nuo po prašymo pateikimo einančios dienos. Tarybos narys, atsisakęs atlyginimo, turi teisę prašyti mokėti atlyginimą, raštu pateikdamas prašymą Sekretoriui dėl Tarybos nario pareigų atlikimo atlygintinai. Tokiu atveju atlyginimas skaičiuojamas nuo po prašymo pateikimo einančios dienos.*

*10.3. Tarybos nario atlyginimas mažinamas reglamente nustatyta tvarka proporcingai Tarybos nario praleistų to mėnesio Tarybos, komitetų, nuolatinių komisijų ir savivaldybės kolegijos, kurių narys Tarybos narys yra, posėdžių skaičiui.*

*10.4. Sekretorius, pasibaigus kiekvieniems kalendoriams metams, susistemina informaciją apie Tarybos nariams išmokėtą atlyginimą ir iki vasario 15 d. paskelbia ją Savivaldybės interneto svetainėje. Savivaldybės interneto svetainėje taip pat skelbiami duomenys apie Tarybos narius, atsisakiusius atlyginimo ir pareigas atliekančius neatlygintinai.“*

*10.5. Tarybos, komitetų, komisijų, savivaldybės kolegijos posėdžių ir komandiruočių laiku, Tarybos narys atleidžiamas nuo tiesioginio darbo ar pareigų bet kurioje institucijoje, įstaigoje, įmonėje ar organizacijoje, išsaugant jam darbo vietą.“*

Pažymėta, kad siūlomi Reglamento 10.2 ir 10.4 papunkčiai perkeliami iš šiuo metu galiojančio Reglamento nuostatų, nes neprieštarauja ir atitinkamai papildo Įstatymo pakeitimo projektą. Vadovaujantis Įstatymo 12 straipsnio 5 dalimi, Reglamento 10.5 papunktyje nustatyti papildomi atvejai (savivaldybės kolegijos posėdžiai ir komandiruotės).

Daugiausia diskusijų sukėlė Įstatymo pakeitimo projekto 2 straipsnis dėl Įstatymo 12 straipsnio 2 dalies pakeitimo: *„2. Savivaldybės tarybos nario atlyginimas mažinamas reglamente nustatyta tvarka proporcingai savivaldybės tarybos nario praleistų to mėnesio savivaldybės tarybos, nuolatinių komitetų, nuolatinių komisijų ir savivaldybės kolegijos, kurių narys savivaldybės tarybos narys* yra, ***posėdžių skaičiui****.“* Svarstyta ar Reglamente galima nustatyti, kad tarybos nario atlyginimas proporcingai mažinamas pagal valandas (nesudalyvautų posėdžių), ar galima nemažinti atlygio už parleistą posėdį dėl pateisinamos priežasties. Komisijos narė Ieva Venslauskienė akcentavo, kad Tarybos nario pareiga dalyvauti visuose posėdžiuose, todėl nederėtų skirstyti jų pagal svarbą ar skaičiuoti jų trukmę. Atsižvelgiant į kylančius klausimus ir abejones, bendru sutarimu nutarta fiksuoti tarybos nario privalomus lankyti posėdžius (vnt.) ir mažinti atlygį proporcingai už kiekvieną praleistą posėdį.

**1.5. Diskutuota dėl Reglamento 11 punkto „Tarybos nario veiklos apmokėjimas“ pripažinimu netekus galios.**

Atsižvelgiant į Įstatymo pakeitimo projektą bendru Komisijos narių sutarimu nutarta Reglamento 11 punktą „Tarybos nario veiklos apmokėjimas“ pripažinti netekus galios.

Komisijos narys Arūnas Burkšas pažymėjo, kad būtų tikslinga Reglamento 8.5 papunktyje nustatyti terminą iki kada komisijos narys (įskaitant ir savivaldybės įstaigų atstovus) turi informuoti pirmininką apie nedalyvavimą posėdyje. Patikslinta, kad tai pranešimo apie nedalyvavimą tvarką galima nusistatyti komisijos nuostatuose.

NUTARTA:

1. Neringos savivaldybės tarybos posėdžių sekretorei, pagal aukščiau minėtus Komisijos nutarimus, parengti sprendimo projektą ir teikti jį svarstyti Neringos savivaldybės tarybai.

2. Neringos savivaldybės tarybos posėdžių sekretorei informuoti savivaldybės Neringos savivaldybės administracijos teisės aktų projektų rengėjus apie poreikį sprendimo projekte nurodyti, kad sudaromos nuolatinės komisijos nariai įgaliojami atstovauti savivaldybę už savivaldybės ribų Lietuvos teritorijoje.

3. Įsigaliojus Įstatymo pakeitimui Neringos savivaldybės tarybos posėdžių sekretorei atlikti Neringos savivaldybės tarybos narių apklausą dėl pakitusio Tarybos nario atlyginimo poreikio.

Posėdžio pirmininkas Vaidas Venckus

Posėdžio sekretorė Ignė Kriščiūnaitė